መገናኛ ብዙሃን  ህግን አክብረው መስራት ይኖርባቸዋል፤ አቶ ሬድዋን ሁሴን
 – በአገሪቱ ያሉ የመገናኛ ብዙሃን የራሳቸውንና ሕብረተሰበቡን ሃሳብ በነጻ የመግለጽ ሕገመንግስታዊ መብታቸው ባግባቡ ሊጠቀሙበት እብንደሚገባ የመንግስት ኮሚኒኬሽን ጽሕፈትቤት አስታወቀ ።የሚድያ ህግ ያስፈለገው በአገሪቱ የሚሰሩ የሚዲያ ተቋማት ትክክለኛና ወቅታዊ መረጃ  ለሕብረተሰቡ እንዲያቀርቡና የተለያዩ የዜጎች አስተያየቶች በነጻነት እንዲያስተናገዱ ለማስቻል ከመሆኑም ባሻገር የዴሞክራሲ ስርዓቱን ለማጠናከር  ያላቸውን የጎላ ድርሻ በመገንዘብ መሆኑን ገልጸዋል።ሚኒስትሩ አቶ ሬድዋን ሰሞኑን በሰጡት ጋዜጣዊ መግለጫ እንዳስታወቁት ሀሳብን በነጻ መግለጽና ህግን መተላለፍ  ተደበላልቀው ሊታዩ አይገባም ብለዋል።በአንድ አገር ሕግንና ስርዓትን የማስከበር ተግባር የመንግስት ቀዳሚ ስራ በመሆኑ ህግን የማያስከብር መንግስት አገር መምራት እንደማይችል ጠቁመው  ማንኛውም ጸሐፊም ሆነ ጋዜጠኛ በሚፈጽመው ሕግን የመተላለፍ ጥፋት  ተጠያቂ መሆኑ የግድ  መሆኑን ተናግረዋል።አንዳንድ ሰዎች ህግን በመጣስ መታሰርና  ስማቸውን ማስጠራት እንደ ጀግንነት እየቆጠሩት መምጣታቸው የጠቆሙት ሚኒስትሩ በአገሪቱ ሀሳብን በነጻነት በመግለጽ ሽፋን ተቋማትን የማሽመድመድ፣ ስርዓት አልበኝነትን ማስፈን እንደማይቻል ተናግረዋል።የአምድ አዘጋጆች ለሕብረተሰቡ መረጃ ለመስጠት የታዘቡትን፣ ያዩትንና የስሜታቸውን  በነጻነት በጋዜጦች ከመጻፍ ባለፈና ባልተለመደ ሁኔታ ለጸረ ሰላምና ጸረ ህዝብ ዓላማቸው ማስፈጸሚያ ገንዘብ ከፍለው የሚጽፉ እንዳሉ ሚኒስትሩ ጠቁመዋል።መንግስት ህግን የማስከበር ተግባሩን በሚወጣበት ጊዜ ተያያዥነት ከሌለው ጉዳይ ጋር በማገናኘት የማደናገር ስራ እንደሚሰራ የገለጹት ሚኒስትሩ ህግን በጣሱ የግል ሚድያዎች እየተወሰደ ያለውን  ህጋዊ እርምጃ ከምርጫው ለማያያዘ  መሞከሩን ጠቁመዋል።የምርጫ ጉዳይ የህዝብ ጉዳይ ነው ያሉት ሚኒስትሩ፤ የገጠሩም ሆነ የከተማው ህዝብ አሉቧልታ የማንበብ ጊዜና ፍላጎት እንደሌለውና የሚያነበውም ቢሆን በሐሰተኛ ወሬ ሳይይፈታ ኑሮውን ለመቀየር ደፋ ቀና በማለት ላይ መሆኑን አቶ ሬድዋን አስገንዝበዋል ።ሚኒስትሩ አያይዘውም በሰከነ መንገድ በተጨባጭ መረጃ ላይ በመመስረት ፣ በመተንተንና የፓርቲዎችን ጥንካሬና ድክመት በመተቸት ህዝቡ የሚጠቅመውን ለመምረጥ ማበረታታት የሁሉም ሚድያዎች ሃላፊነት ነው ብለዋዋል።አምኒስቲ ኢንተርናሽናልና ሁማን ራይትስ ዎችና  መንግስት ልማትን ለማፋጠን፣  ድንቁርናንና ድህነትን ለማጥፋት እያደረገ ያለውን ሁለንተናዊ ጥረት ለማደናቀፍ ህዝብ ተፈናቀለ፣ ሰብአዊ መብት ተጣሰ እያሉ  የሚያሰሙት እሮሮ መሰረተቢስና ጸረ ልማት መሆኑን አስታውቀዋል።ህዝብ ሳይሻሻል በጋርዮሽ ኑሮ እንዲኖር፣ በሰቆቃ ውስጥ ሆኖ የሰብአዊ መብት ተቋማት መዝናኛና የበሬ ወለደ ወሬ የህልውናቸው ማዳመቂያ እንዲሆን በመፈለግ የሚያደርጉት መፍጨርጨር ጊዜ ያለፈበት መሆኑንም አስረድተዋል ።የሰብአዊ መብት ተቋማት ተግባር  ለሰው ልጆች መጨነቅ ሳይሆን በሰው ልጆች ሰቆቃ መነገድ ነው ያሉት አቶ ሬድዋን ሁሴን በህዝብ ሰቆቃ ስም የተመሰረተው ህይወታቸው እየተናጋ መሆኑንም ጠቁመዋል። 